Man vas nadat vrou wat bad, verkrag is | Netwerk24
Deur Alet van der Walt 20 September 2019 17:42
Die polisie het dié skets van die verdagte in 'n verkragtingsvoorval uitgereik, 'n beloning van R10 000 is ook uitgeloof.
Riaan Corbett, veiligheidsverteenwoordiger van Vrystaat Landbou (VL) in die gebied, sê die man is danksy 'n wenk uit die gemeenskap gevang.
Corbett sê van die vroulike slagoffer se besittings is in die man se huis gevind.
"Hy het na bewering oor 'n tydperk goed uit haar huis gesteel," sê Corbett.
Die 55-jarige slagoffer het op 12 September ná werk in haar plaashuis gebad toe die man haar in die badkamer oorval, gewurg en verkrag het. Die vrou is in die aanval beseer en moes mediese behandeling kry.
Puleng Lebakeng, woordvoerder van die polisie, het Vrydag bevestig 'n 28-jarige verdagte is in Mashaeng, Fouriesburg, in hegtenis geneem. Hy sal binnekort in die hof verskyn.
Die man het ná die verkragting gevlug. Niks is gesteel nie.
Die vrou kon hulp ontbied waarna 'n groot hoeveelheid polisielede, boere en weermaglede die gebied gefynkam het. Die polisie het ook verlede Vrydag 'n skets van die verdagte uitgereik en bekend gemaak dat 'n beloning van R10 000 vir die man se inhegtenisneming aangebied word.
Corbett sê sodra die verdagte danksy DNS-bewyse positief met die verkragting verbind word, sal die beloning uitbetaal word.